**și trece vremea**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

și noi, suflete, tot pe prag

dezghiocăm ca doi copii

poze cu trăiri vii din buzunarele vremii

serioși și veseli, și triști

ca niște soldați în fereastra de pace

un vânt sau o clipă ca un cărăbuș

ori numai o plutire de pescăruș

ne desprinde uneori

și pornim năuci de-a rostogolul zărilor

depărtărilor

apoi înalt, mai înalt

pe drumurile astrelor

cu caiete de muzică în mâini

să culegem răsărituri cu felul lor unduitor

dimineți eternității prea scurte din noi toți

\_

Copyright Mariana Fulger